text: Ангела Меркел заяви, че е против влизането на Турция в ЕС | Банкеръ
  Ангела Меркел заяви, че е против влизането на Турция в ЕС
  Германският канцлер Ангела Меркел заяви, че ще се опита да сложи край на преговорите за членство на Турция с Европейския съюз, съобщават от economic.bg. Намеренията си тя сподели по време на телевизионен дебат с лидера на социалдемократите и бивш президент на Европейския парламент Мартин Шулц. Двамата се борят за поста канцлер на Германия, а изборите в страната са насрочени за 24 септември.
  "Факт е, че Турция не трябва да стане член на ЕС", каза Меркел, цитирана от Reuters. Тя обеща да говори с колегите си в ЕС в опит да се постигне обща позиция "за да можем да прекратим тези преговори за присъединяване".
  Според Меркел азиатско-европейската страна никога няма да стане член на ЕС, предава ДПА. "Винаги съм била сигурна, че Турция няма да стане член на Европейския съюз", каза още тя.
  Засега няма реакция от страна на Турция, където в момента мюсюлманите се готвят за религиозен празник.